POROČILO O IZMENJAVI V UMEI V DRUGEM SEMESTRU 2019

Z izmenjavo v Umei sem bila zelo zadovoljna in toplo priporočam semester v Umei. Prvo, kar sem opazila, je zelo prijazno osebje na fakulteti in ljudje v Umei na splošno. Vsi so se mi zdeli zelo prijazni in pripravljeni pomagati. Zelo všeč mi je tudi okolica, saj je veliko narave v Umei, na splošno se čuti dobra energija, življenje tam se mi zdi umirjeno in sproščeno. Od začetka sem se počutila zelo dobro in domače. Všeč mi je tudi to, da je Umea majhna in je skoraj vse dostopno s hojo. Večina študentskih domov je blizu fakultete (približno 10–15 min hoje), tudi trgovine s hrano so v bližini, do centra se hodi približno 30 minut (odvisno, kje živiš). Imajo tudi dobre avtobusne povezave, veliko študentov si najame ali kupi kolo. V bližini je tudi veliko jezero in zelo lepa narava, zelo navdušena pa sem bila tudi nad športnim centrom, ki se imenuje IKSU in je največji športni center v Umei (imajo zelo veliko ponudbe in imaš možnost obiskovanja kateregakoli športa).

Predavanja sem imela v angleščini, približno trikrat na teden. Predavanja niso bila vsak dan, saj je bolj poudarek na individualnem delu, vendar tudi tega ni bilo veliko. Ta način mi je bil zelo všeč, saj sem imela kar veliko prostega časa. Imajo sistem, kjer imaš po en predmet mesec in pol in pišeš izpit, nato pa začneš z drugim predmetom. Kar me je zelo presenetilo in mi je bilo zelo všeč, je to, da smo za pisanje izpita imeli časa 5 ur, vmes si lahko tudi jedel in pil, izpit pa je bil enako dolg kakor doma (odpisal si lahko v eni uri). Kakovost študija bi ocenila z odlično, saj so predavanja zelo kakovostna, dobila sem informacije, ki sem jih potrebovala, predvsem mi je bilo všeč, da je bilo veliko samostojnega dela in da ti ni bilo treba sedeti v učilnici vsak dan. Imela sem predavanja le po približno tri ure, trikrat na teden.

Profesorji so zelo prijazni, odnos med profesorji in študenti pa je neformalen in sproščen, zato ni težko pristopiti do profesorja in se z njim pogovoriti. Sama sem izbrala predmete Health psychology, Cognitive psychology in Field placement. Z izbiro sem bila zelo zadovoljna, Health psychology je bila izredno zanimiva, toplo bi priporočila tudi prakso, saj dobiš zares dragocene izkušnje s prakso v tujini. Življenjski stroški so malo višji kot v Sloveniji, vendar ne tako zelo. Študentskih bonov nimajo, tako da plačaš kar nekaj, če greš jest ven, sama sem si pripravljala hrano v domu. Stroški v trgovini pa so odvisni glede na to, v katero trgovino greš. Imajo tudi Lidl, kjer so stroški enaki kot v Lidlu v Sloveniji, njihove lokalne trgovine pa so malce dražje. Za študentski dom pa je treba plačati približno 300 evrov na mesec, odvisno, kateri dom izbereš. V sobi si sam in imaš svoj wc (nekateri študentski domovi imajo deljeno kuhinjo in tuš, nekateri le kuhinjo, nekateri pa imajo vse vključeno v sobi).

Predlagam, da se prijaviš na Budy skupino, prijavnico ti pošljejo po mejlu, saj si dodeljen v budy skupine, kjer spoznaš druge študente, organizirane so tudi aktivnosti. Poleg štipendije je dobro imeti tudi kakšne prihranke, predvsem če hočeš narediti še kakšen ekstra izlet. Univerza v Umei je zelo velika in ima veliko internacionalnih študentov (Umei pravijo študentsko mesto). Študente spoznavaš pri pouku, v domovih, predvsem pa tudi na budy druženjih.

Mesto Umea je zelo lepo, ima tako center kot tudi veliko narave pa tudi nočne klube. Obšolske dejavnosti so bile organizirane kot budy dogodki, IKSU pa organizira športne izlete. Veliko o tem lahko izveste na orientaciji, ki je po navadi prvi ali drugi dan. Zime so dolge in zelo lepe, pomlad oz. poletje pa je zeleno in toplo, tako da je zares lepo tukaj. Umeo bi priporočila vsem, ki si želijo kvalitetno preživeti svoj čas, uživati v naravi in spoznati veliko prijetnih ljudi. Toplo priporočam =) Za kakršnokoli vprašanje mi lahko pišete na katjazaletel13@gmail.com